ДИРЕКТИВА 2008/74/ЕО НА КОМИСИЯТА
от 18 юли 2008 година
за изменение относно типовото одобрение на моторни превозни средства по отношение на емисиите от леки превозни средства за превоз на пътници и товари (Евро 5 и Евро 6) и достъпа до информация за ремонт и техническо обслужване на превозни средства, на Директива 2005/55/ЕО на Европейския парламент и на Съвета и на Директива 2005/78/ЕО
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2005/55/ЕО на Европейския парламент и на Съвета от 28 септември 2005 г. за сближаване на законодателствата на държавите-членки относно мерките, които трябва да се предприемат срещу емисиите на газообразни и механични замърсители от дизелови двигатели, използвани в превозните средства, и емисиите на газообразни замърсители от бензинови двигатели, зареждани с гориво от природен газ или втечнен нефтен газ, използвани в превозните средства (1), и по-специално член 7 от нея,
като имат предвид, че:
(1)
След промяната на обхвата на Директива 2005/55/ЕО с Регламент (ЕО) № 715/2007 на Европейския парламент и на Съвета от 20 юни 2007 г. за типово одобрение на моторни превозни средства по отношение на емисиите от леки превозни средства за превоз на пътници и товари (Евро 5 и Евро 6) и за достъпа до информация за ремонт и техническо обслужване на превозни средства (2) е необходимо горепосочената директива да бъде изменена допълнително чрез прехвърляне на съответните технически изисквания. Следователно е необходимо да се измени и Директива 2005/78/ЕО на Комисията (3), с която прилага горепосочената директива.
(2)
В следствие от промяната на обхвата, е необходимо да се въведат нови изисквания в законодателството по отношение на емисиите на тежкотоварните превозни средства, създадено с Директива 2005/55/ЕО. Тези изисквания включват методика на изпитване, за да се направи възможно типовото одобрение на тежкотоварни двигатели и превозни средства с бензинови двигатели.
(3)
Освен това е необходимо да се включат съществуващите изисквания за измерване на непрозрачността на дима на дизелови двигатели в Директива 2005/78/ЕО. Това е така поради отмяната на Директива 72/306/ЕИО на Съвета от 2 август 1972 г. за сближаване на законодателствата на държавите-членки относно мерките, които следва да се предприемат срещу емисията на замърсители от дизеловите двигатели, предназначени за употреба в превозните средства (4), предвидени в Регламент (ЕО) № 715/2007.
(4)
Мерките, предвидени в настоящия регламент, са в съответствие със становището на Техническия комитет по моторните превозни средства,
ПРИЕ НАСТОЯЩАТА ДИРЕКТИВА:
Член 1
Директива 2005/55/ЕО се изменя, както следва:
1.
Член 1 се заменя със следния текст:
„Член 1
За целите на настоящата директива се използват следните определения:
а)
„превозно средство“ означава всяко моторно превозно средство, определено в член 2 от Директива 70/156/ЕИО с референтна маса над 2 610 kg;
б)
„двигател“ означава източника на двигателната сила на превозното средство, за който може да се издаде типово одобрение като отделен технически възел съгласно член 2 от Директива 70/156/ЕИО;
в)
„екологично превозно средство (ЕПС(EEV))“ означава превозно средство, задвижвано с двигател, който отговаря на пределните стойности за допустимите емисии, определени в ред В на таблиците в раздел 6.2.1 от приложение I.“
2.
Приложения I, II, III и VI към Директива 2005/55/ЕО се изменят в съответствие с приложение I към настоящата директива.
Член 2
Директива 2005/78/ЕО се изменя, както следва:
1.
Член 2 се заменя със следния текст:
„Член 2
Мерките за прилагане на членове 3 и 4 от Директива 2005/55/ЕИО са посочени в приложения от II до V към настоящата директива.
Приложение VI се прилага за целите на типовото одобрение на превозни средства с двигатели със запалване чрез сгъстяване и на такива двигатели.
Приложение VII се прилага за целите на типовото одобрение на превозни средства с двигатели с принудително запалване и на такива двигатели.“
2.
В приложение V, раздел 2, точка 1 се заменя със следния текст:
„Раздел 2:
номера на директивата - 2005/55/ЕО“
3.
Добавят се приложения VI и VII, посочени в приложение II към настоящата директива.
Член 3
1. Държавите-членки приемат и публикуват, най-късно до 2 януари 2009 г., законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби и таблица на съответствието между тези разпоредби и настоящата директива.
Те прилагат тези разпоредби от 3 януари 2009 г.
Когато държавите-членки приемат тези разпоредби, в тях се съдържа позоваване на настоящата директива или те са придружени от такова позоваване при официалното си публикуване. Условията и редът на позоваване се определят от държавите-членки.
2. Държавите-членки съобщават на Комисията текстовете на основните разпоредби от националното законодателство, които те приемат в областта, уредена с настоящата директива.
Член 4
Настоящата директива влиза в сила на двадесетия ден след датата на публикуването ѝ в Официален вестник на Европейския Съюз.
Член 5
Адресати на настоящата директива са държавите-членки.
Съставено в Брюксел на 18 юли 2008 година.